text: নিউট্রন হল একটি অতিপারমাণবিক কণা, এর কোনও বৈদ্যুতিক আধান নেই এবং এর ভর প্রোটন কণার ভরের চেয়ে সামান্য বেশি। প্রোটন এবং নিউট্রন মিলে পরমাণুর নিউক্লিয়াস গঠন করে। যেহেতু নিউক্লিয়াসের মধ্যে প্রোটন এবং নিউট্রন একইরকম আচরণ করে, এবং প্রত্যেকের ভর প্রায় এক পারমাণবিক ভর একক, এই দুই কণাকেই নিউক্লিওন বলা হয়। তাদের বৈশিষ্ট্য এবং মিথস্ক্রিয়াগুলি পারমাণবিক পদার্থবিজ্ঞানে বর্ণিত হয়।
  
  নিউক্লিয়াসের রাসায়নিক এবং পারমাণবিক বৈশিষ্ট্যগুলি প্রোটনের সংখ্যা দ্বারা নির্ধারিত হয়, যাকে বলা হয় পারমাণবিক সংখ্যা, এবং নিউক্লিয়াসে নিউট্রনের সংখ্যাকে, নিউট্রন সংখ্যা বলা হয়। আণবিক ভর সংখ্যা হল এই দুটি নিউক্লিয়নের মোট সংখ্যা। উদাহরণ স্বরূপ, কার্বনের এর পারমাণবিক সংখ্যা হল ৬, এবং যেটি প্রচুর পরিমাণে পাওয়া যায়, সেই কার্বন-১২ সমস্থানিকটিতে (আইসোটোপ) ৬ টি নিউট্রন রয়েছে, যদিও এর বিরল কার্বন-১৩ সমস্থানিকে ৭ টি নিউট্রন রয়েছে। প্রকৃতিতে কিছু উপাদানের কেবলমাত্র একটি স্থিতিশীল সমস্থানিক থাকে, যেমন ফ্লোরিন। অন্যান্য অনেক উপাদানের অনেক স্থিতিশীল সমস্থানিক আছে, উদাহরণস্বরূপ টিনের দশটি স্থিতিশীল 
  সমস্থানিক আছে।
  নিউক্লিয়াসের মধ্যে, প্রোটন এবং নিউট্রনগুলি নিউক্লীয় বল দ্বারা একত্রে আবদ্ধ থাকে। নিউক্লিয়াসের স্থিতিশীলতার জন্য নিউট্রন প্রয়োজন, এর একটিমাত্র ব্যতিক্রম হল একক প্রোটন হাইড্রোজেন পরমাণু।  নিউট্রনগুলি কেন্দ্রীণ বিদারণ এবং সংযোজনের সময় প্রচুর পরিমাণে উৎপাদিত হয়। তারার মধ্যে রাসায়নিক উপাদানের কেন্দ্রীন সংশ্লেষের জন্য তারা প্রধান অবদান, এবং সেটি ঘটে কেন্দ্রীণ বিদারণ, কেন্দ্রীণ সংযোজন, এবং নিউট্রন ক্যাপচার (একটি পারমাণবিক প্রতিক্রিয়া) পদ্ধতির মাধ্যমে।
  
  নিউট্রন পারমাণবিক শক্তি উৎপাদনের জন্য প্রয়োজনীয়। ১৯৩২ সালে জেমস চ্যাডউইক নিউট্রন আবিষ্কার করার দশকে, নিউট্রনগুলি বিভিন্ন ধরনের নিউক্লীয় সংক্রমণ (রাসায়নিক উপাদানের রূপান্তর) শুরু করার জন্য ব্যবহৃত হত। ১৯৩৮ সালে কেন্দ্রীণ বিদারণ আবিষ্কার হবার পর, দ্রুত উপলব্ধি করা গিয়েছিল যে, যদি বিদারণ পদ্ধতিতে নিউট্রন উৎপাদিত হয়, এই নিউট্রনগুলির প্রতিটি নিউক্লীয় চেইন প্রতিক্রিয়ায় আরও বিদারণ ঘটাতে পারবে। এই ঘটনা এবং অনুসন্ধানগুলির ফলে বিজ্ঞান প্রথম স্বনির্ভর পারমাণবিক চুল্লি (শিকাগো পাইল-১, ১৯৪২, প্রথম কৃত্রিম পারমাণবিক চুল্লি) এবং প্রথম পারমাণবিক অস্ত্রের (ত্রিনিতি, ১৯৪৫) দিকে অগ্রসর হয়।
  
  মুক্ত নিউট্রন, পরমাণুকে সরাসরি আয়নিত না করে, আয়নিত বিকিরণের কারণ ঘটায়। মাত্রার উপর নির্ভর করে এগুলি থেকে জৈবিক বিপদ হতে পারে।  মহাজাগতিক রশ্মির ঝরনা এবং পৃথিবীর ভূত্বকের স্বতঃস্ফূর্ত বিভাজনীয় উপাদানগুলির প্রাকৃতিক তেজস্ক্রিয়তা দ্বারা সৃষ্ট প্রাকৃতিক মুক্ত নিউট্রনের "নিউট্রন ব্যাকগ্রাউন্ড" প্রবাহ পৃথিবীতে বিদ্যমান। বিশেষ নিউট্রন উৎস, যেমন নিউট্রন জেনারেটর, গবেষণা চুল্লী এবং স্পেলেশন উৎস থেকে মুক্ত নিউট্রন তৈরি হয়, বিকিরণ এবং নিউট্রন স্ক্র্যাটারিং পরীক্ষায় ব্যবহারের জন্য।
  
  বিবরণ
  
  একটি পারমাণবিক নিউক্লিয়াস অনেকগুলি প্রোটন (যাকে প্রকাশ করা হয় Z অক্ষর দিয়ে, পারমাণবিক সংখ্যা) এবং অনেকগুলি নিউট্রন দিয়ে (যাকে প্রকাশ করা হয় N অক্ষর দিয়ে, নিউট্রন সংখ্যা) গঠিত হয়, নিউক্লীয় বল দ্বারা এরা সংযুক্ত থাকে। পারমাণবিক সংখ্যাটি পরমাণুর রাসায়নিক বৈশিষ্ট্য সংজ্ঞায়িত করে, এবং নিউট্রন সংখ্যা দিয়ে নির্ধারিত হয় সমস্থানিক বা নিউক্লাইড। সমস্থানিক এবং নিউক্লাইড শব্দদুটি প্রায়শই প্রতিশব্দের মত ব্যবহৃত হয়, কিন্তু তারা যথাক্রমে রাসায়নিক এবং পারমাণবিক বৈশিষ্ট্যগুলি উল্লেখ করে। সঠিকভাবে বলতে গেলে, সমস্থানিকগুলি একই সংখ্যক প্রোটন সহ দুটি বা আরও বেশি নিউক্লাইড হয়;একই সংখ্যক নিউট্রনযুক্ত নিউক্লাইডকে আইসোটোন বলা হয়। আণবিক ভর সংখ্যা, প্রতীক A, হল Z এবং N এর যোগফলের সমান, অর্থাৎ A = (Z + N)। একই আণবিক ভর সংখ্যা সহ নিউক্লাইডকে আইসোবার বলা হয়। হাইড্রোজেন পরমাণুর সবচেয়ে সাধারণ সমস্থানিকের নিউক্লিয়াসে (রাসায়নিক প্রতীক ১H) একটিমাত্র প্রোটন আছে। ভারী হাইড্রোজেন সমস্থানিকের নিউক্লিয়াস ডিউটেরিয়াম (D  বা ২H) এবং ট্রিটিয়াম (T বা 3H) এর মধ্যে একটি প্রোটন থাকে এবং যথাক্রমে একটি ও দুটি নিউট্রন থাকে। অন্যান্য সমস্ত ধরনের পারমাণবিক নিউক্লিয়াসে দুটি বা আরও বেশি প্রোটন এবং বিভিন্ন সংখ্যক নিউট্রন থাকে।উদাহরণস্বরূপ, সাধারণ রাসায়নিক উপাদানের সর্বাধিক সাধারণ নিউক্লাইড সীসাতে, (২০৮Pb)  ৮২টি প্রোটন এবং ১২৬টি নিউট্রন রয়েছে। নিউক্লাইডের সারণির মধ্যে সমস্ত পরিচিত নিউক্লাইড রয়েছে।  নিউট্রন কোনও রাসায়নিক উপাদান না হলেও এই সারণিতে অন্তর্ভুক্ত রয়েছে।
  
  মুক্ত নিউট্রনের ভর ৯৩৯,৫৬৫,৪১৩.৩ eV/c২, বা ১.৬৭৪৯২৭৪১×১০−২৭কেজি, বা ১.০০৮৬৬৪৯১৫৮৮u। নিউট্রনের গড় ব্যাসার্ধ প্রায় ০.৮×১০−১৫মিটার, বা ০.৮ fm, এবং এর স্পিন-½ ফার্মিয়ন।
  নিউট্রনের কোনও পরিমাপযোগ্য বৈদ্যুতিক আধান নেই। ধনাত্মক বৈদ্যুতিক আধানের জন্য, প্রোটন সরাসরি বৈদ্যুতিক ক্ষেত্র দ্বারা প্রভাবিত হয়, কিন্তু নিউট্রনের ওপর বৈদ্যুতিক ক্ষেত্রের প্রভাব পড়েনা। নিউট্রনের চৌম্বকীয় মোমেন্ট রয়েছে, তবে নিউট্রন চৌম্বক ক্ষেত্র দ্বারা প্রভাবিত হয়। নিউট্রনের চৌম্বকীয় মোমেন্টের মান ঋণাত্মক, কারণ এর অভিমুখীকরণ এর স্পিনের বিপরীতে।
  
  মুক্ত নিউট্রন স্থায়ী হয়না, ক্ষয় হয়ে প্রোটন, ইলেকট্রন এবং প্রতিনিউট্রিনোতে পরিণত হয়, যার গড় জীবন ১৫ মিনিটেরও কম (৮৮১.৫±১.৫ সেকেন্ড)। এটি তেজস্ক্রিয়তা বা বিটা ক্ষয় নামে পরিচিত। এই ক্ষয় সম্ভব কারণ নিউট্রনের ভর প্রোটনের চেয়ে কিছুটা বেশি। মুক্ত প্রোটন স্থিতিশীল। নিউক্লিয়াসে আবদ্ধ নিউক্লাইডের উপর নির্ভর করে নিউট্রন বা প্রোটন স্থিতিশীল বা অস্থায়ী হতে পারে। যেখানে নিউট্রন ক্ষয় হয়ে প্রোটনে পরিণত হয় বা তার বিপরীত ঘটে, সেই বিটা ক্ষয়
  দুর্বল শক্তি দ্বারা পরিচালিত হয়, এবং এর জন্য ইলেক্ট্রন এবং নিউট্রিনো বা তাদের অ্যান্টি-পার্টিকেলগুলির নিঃসরণ বা শোষণ প্রয়োজন।
  
  আরো দেখুন
  
   Ionizing radiation
   Isotope
   List of particles
   Neutron magnetic moment
   Neutron radiation and the Sievert radiation scale
   Neutronium
   Nuclear reaction
   Nucleosynthesis
   Neutron capture nucleosynthesis
   R-process
   S-process
   Thermal reactor
  
  নিউট্রনের উৎপত্তিস্থল
   Neutron generator
   Neutron source
  
  Processes involving neutrons
   Neutron bomb
   Neutron diffraction
   Neutron flux
   Neutron transport
   Cosmogenic radionuclide dating
  
  তথ্যসূত্র
  
  আরো পড়ুন
   James Byrne, Neutrons, Nuclei and Matter: An Exploration of the Physics of Slow Neutrons. Mineola, New York: Dover Publications, 2011. .
   Abraham Pais, Inward Bound, Oxford: Oxford University Press, 1986. .
   Sin-Itiro Tomonaga, The Story of Spin, The University of Chicago Press, 1997
   Herwig Schopper, Weak interactions and nuclear beta decay, Publisher, North-Holland Pub. Co., 1966.
   Annotated bibliography for neutrons from the Alsos Digital Library for Nuclear Issues
  
  বিষয়শ্রেণী:নিউট্রন
  বিষয়শ্রেণী:ব্যারিয়ন
  বিষয়শ্রেণী:নিউক্লিয়ন
title: নিউট্রন